God Em i Holi Na Em i Bosim Stret Olgeta Samting .
Yumi save long pasin bilong sampela pasta man bilong ples. Yu save, taim ol i pinisim Baibel Skul ol i tingim olsem ol i save long olgeta samting bilong God na ol i save long olgeta samting bilong Tok bilong God. Olsem na, taim ol i kam bek long ples ol i no inap harim wanpela tok bilong narapela man, nogat. Ol i bikhet na ol i pilim olsem ol i gat bikpela save pinis na ol i tingim olsem ol inap pinis.
Tasol Habakuk i no olsem ol dispela kain lain bilong ples, nogat. Habakuk em i wanpela profet stret bilong God, tasol Habakuk i no save long olgeta samting bilong God. Em i gat gutpela save pinis, tasol em i no save long olgeta samting bilong God.
Na Habakuk i no bikhet na karamapim dispela samting, nogat. Taim yumi stadi long Buk Habakuk, orait i klia olsem Habakuk i wok yet long lainim ol samting bilong pasin na tok bilong dispela Bikpela God bilong yumi. Habakuk em i wanpela profet bilong God, na yumi tingim olsem, em mas save long olgeta samting bilong God. Tasol nogat. Em i wok yet long lainim ol samting bilong God.
- Fes komplen bilong Habakuk
Long sapta 1:1-4 Habakuk em i no klia long pasin bilong God na em i tingim olsem God i stap nating na Em i no kea long wanem pasin ol lain Juda i save mekim. Yu save, Habakuk wantaim liklik lain manmeri ol i laik bihainim God. Tasol, planti lain manmeri bilong Juda ol i bin givim baksait long God na pasin nogut i kamap bikpela namel long ol. Em olsem na Habakuk i tingim olsem God i stap nating na Em i no kea long wanem pasin ol manmeri i save mekim.
Tasol, God i tokim Habakuk olsem, “Habakuk, ating yu no save long Mi. Yu tingim olsem Mi stap nating na Mi no kea long wanem pasin i kamap insait long ol lain Juda. Tasol yu rong. Opim ai bilong yu na lukluk gut. Mi bos bilong olgeta samting. Em olsem na Mi kirapim na strongim ol lain Babilon. Na Mi bai bringim ol i kam long ol lain Juda, na Mi bai yusim ol bilong mekim save long ol Juda. Habakuk, Mi no inap larim ol manmeri i givim baksait long Mi, nogat tru. Mi no stap nating, nogat. Mi kea. Na Mi bai mekim save long ol manmeri i bin givim baksait long Mi.”
- Sekon komplen bilong Habakuk.
Orait, nau Habakuk i klia long dispela samting. Tasol, dispela bekim bilong God i kirapim narapela tingting long Habakuk. Habakuk i paul long narapela samting nau. Em olsem na Habakuk i mekim narapela komplen long God.
Em olsem na Habakuk i gat dispela kain komplen long God…..
“God Yu stretpela stretpela God. Yu holi olgeta na Yu no laik lukim pasin nogut. Em olsem na, long wanem as Yu bai yusim ol dispela lain Babilon bilong tilim pe long sin bilong mipela ol lain Juda? Sin bilong ol dispela lain Babilon i winim sin bilong mipela moa moa moa yet. Yes, mipela Juda mipela mekim sin, tasol ol lain Babilon i mekim bikpela sin moa moa yet. Long wanem as Yu gat toktok long sin bilong mipela tasol Yu no gat toktok long sin bilong ol Babilon? Long wanem as Yu no inap larim ol Juda i givim baksait long Yu, tasol Yu bai larim ol lain Babilon i givim baksait long Yu?”
Lukim sapta 1:12-13.
Habakuk em i save pinis long sampela samting bilong God. Em i save olsem….
- God Em i God bilong bipo na Em i God bilong nau na Em i God bilong bihain tu. Em olsem na, Em i as na bos bilong olgeta samting.
- God Em i stretpela na holi.
- God Em i no inap lusim ol lain bilong Em yet i save bihainim Em.
- God Em i no save senis, olsem na, Em bai mekim save long Juda long ol sin bilong ol.
- God Em i stretpela tumas na Em i no inap tanim pes bilong Em i go long sin pasin.
- God Em i no inap larim ol manmeri i mekim pasin nogut.
Habakuk i tingim olsem, “God Em i kain God olsem na dispela samting mi save pinis. Tasol, long wanem as Em i yusim ol dispela lain Babilon bilong mekim save long mipela Juda? Mipela gutpela lain liklik. Yes, mipela gat sin, tasol sin bilong ol lain Babilon i winim sin bilong mipela moa moa yet. Olsem na, long wanem as God i ken i yusim ol bilong mekim save long mipela? Long wanem as God i no gat toktok long sin bilong ol lain Babilon?”
Habakuk i tingim dispela samting God i laik mekim i no stret tumas. Ating Habakuk i tingim olsem, “Yes, mipela gat sin na yes God i ken i mekim save long mipela bilong stretim mipela. Tasol, em i no gutpela long God i ken i yusim ol dispela lain nogut bilong stretim mipela.”
Lukim lain 14-17.
Habakuk em i tok bokis na em i tokaut long ol pasin ol lain Babilon i save mekim….
Em i tingim olsem ol lain manmeri i kamap olsem pis, na ol man Babilon i save tromoi umben bilong ol bilong banisim ol lain manmeri na bilong banisim olgeta samting bilong ol. Na long dispela wei tasol ol lain Babilon i save kisim planti samting na ol i save kaikai gut. Ol i lain bilong kisim ol samting bilong ol narapela lain manmeri. Olsem na, dispela umben bilong ol i kamap olsem god bilong ol na ol i save aninit long dispela umben god bilong ol.
Yu save, ol lain Babilon ol i no kea long ol narapela manmeri, nogat. Ol i no rispektim narapela manmeri, nogat. Ol i tingim olsem ol narapela manmeri i olsem pis na ol i samting nating tasol. Yumi long ples yumi bai tok olsem, ol i tingim olsem ol narapela manmeri i pik dok samting tasol. Em olsem na, ol i save kilim ol na pulim ol i go bilong mekim wok kalabus bilong ol na ol i kisim olgeta kago bilong ol na kaikai bilong ol.
Long dispela as Habakuk i tingim olsem, “Yes, mipela gat sin na yes God i ken i mekim save long mipela bilong stretim mipela. Tasol, i no gutpela long God i yusim ol dispela kain lain nogut bilong stretim mipela.”
Em olsem na Habakuk i tingim olsem, God i no mekim fea. Orait, Habakuk i putim tingting bilong em long ples klia long God na em i wetim bekim bilong God. (Lukim sapta 2:1)
- God i bekim komplen bilong Habakuk.
Orait, God i bekim toktok bilong Habakuk olsem…..
“Mi ken i yusim ol lain nogut olsem ol lain Babilon bilong mekim save long yupela. Mi God bilong dispela graun na Mi ken i yusim eneting Mi laik yusim bilong mekim wok bilong Mi. Tasol yu no ken i tingim olsem Mi mekim pasin i no stret, na yu no ken i tingim olsem Mi bai pasim ai long sin bilong ol Babilon, na yu no ken i tingim olsem Mi yet i kamapim sin bilong ol. Nogat. Ol yet i kamapim sin bilong ol yet. Na long dispela as Mi bai mekim save long ol tu. Tasol, pastaim Mi bai bringim ol i kam long yupela ol lain Juda bilong mekim save long yupela long sin bilong yupela, na bihain Mi bai mekim save long ol lain Babilon.”
Lukim sapta 2:2-20.
Lukim Lain 2-3. God i mekim kain tok olsem, “Mi bai tokim yu long ol samting Mi bai mekim long ol lain Babilon na yu mas kisim dispela tok gut na mekim dispela toktok i kamap klia. Ol lain Babilon i no inap i go fri long sin bilong ol, nogat. Mi makim taim pinis we Mi bai mekim save long ol. Em i no nau, nogat. Pastaim Mi bai yusim ol bilong mekim save long ol lain Juda. Tasol, bihain Mi bai tanim bek na mekim save long ol lain Babilon bilong sin bilong ol yet. Na yu no ken i tingim olsem Mi giaman, nogat. Tru tumas Mi no inap larim sin bilong ol lain Babilon.”
Lukim Lain 4-5. God i mekim kain tok olsem, “Ol manmeri i bilipim Mi na trastim Mi na bihainim Mi ol bai stap laip na ol i no inap lus. Tasol, ol dispela lain Babilon, ol i no bihainim Mi, nogat. Ol i save mekim kainkain pasin nogut. Pasin nogut bilong ol i pulap tru.”
Lukim Lain 6-8. God i mekim kain tok olsem, “Tasol ol lain manmeri i kisim bagarap long han bilong ol dispela lain Babilon, ol bai lukim ol lain Babilon i kisim sem na pundaun.” Na God i tok, “Yupela ol lain Babilon, yupela bai kisim bikpela bagarap stret. Long wanem? Mi bai mekim save long yupela bilong sin bilong yupela.”
Lukim Lain 9-11. God i mekim kain tok olsem, “Yupela i bung long haus man na yupela pasim toktok bilong hau yupela bai bagarapim ol narapela manmeri, orait Mi bai mekim save long yupela. Ol samting yupela bagarapim i olsem witnis bilong Mi ken i mekim save long yupela.”
Lukim Lain 12-14. God i mekim kain tok olsem, “Strong bilong Mi i winim strong bilong yupela. Yupela mekim planti pasin nogut bilong mekim sindaun bilong yupela i kamap gutpela. Tasol yupela westim taim bilong yupela. Mi bai bagarapim sindaun bilong yupela. Mi bai mekim save long yupela.”
Lukim Lain 15-17. God i mekim kain tok olsem, “Yupela bin mekim kainkain pasin nogut long ol narapela manmeri na yupela tingim olsem yupela bai stap gut. Tasol nogat. Mi bai mekim ol dispela trabel i tanim na kaikaim yupela.”
Lukim Lain 18-20. God i mekim kain tok olsem, “Yupela no save bihainim Mi, na taim Mi kam bilong mekim save long yupela, orait ol dispela giaman samting yupela save wokim na bihainim, ol dispela giaman idol god samting yupela save lotuim, orait ol dispela samting i no inap helpim yupela liklik. Mi God na olgeta manmeri long olgeta hap bai save olsem Mi God.”
Na long lain 20 God i pinisim toktok bilong Em olsem, “Mi stretpela na holi God olgeta, na Mi save lukim olgeta sin bilong olgeta manmeri. Na taim Mi laik mekim save long ol lain i givim baksait long Mi, orait ol i no inap toktok, nogat. Mi holi na Mi stretpela na Mi lukim. Na Mi bai mekim save long olgeta manmeri bilong dispela graun i givim baksait long Mi.”
Na Habakuk i lainim wanem samting long dispela toktok bilong God? Yumi ken i lainim wanem samting long dispela stori bilong Habakuk? Mi makim 2-pela samting yumi ken i lainim.
1. Yumi papa bilong olgeta sin yumi save mekim.
God Em i holi na stretpela olgeta. Na Em i no papa bilong pasin nogut, nogat. Ol lain Babilon ol i papa bilong sin ol i save mekim. Ol yet ol i papa bilong sin bilong ol yet. Na long dispela as tasol God bai mekim save long ol.
Yes God i bin yusim ol dispela lain Babilon bilong mekim save long ol lain Juda, tasol dispela i no minim olsem God Em i papa bilong sin bilong ol, nogat tru. Ol yet ol i papa bilong sin pasin ol i save mekim.
Na wankain olsem, yumi yet yumi papa bilong sin yumi save mekim. Yu no inap ranawe long sin yu yet i save mekim. Yu yet yu papa bilong sin yu save mekim, em i no narapela samting, nogat, yu yet yu papa bilong sin bilong yu yet.
Sapos yu mekim pasin pamuk, orait yu no ken i tok olsem, “Ai sori tru, em i no mi i tingting long mekim pasin pamuk, nogat. Meri ya i grisim mi na mi slip wantaim em. Olsem na, mi no papa bilong dispela sin mi wokim, nogat. Meri tasol i pulim mi. Meri i wokim rong.”
Yu no ken i mekim dispela kain toktok. Long wanem? Yu save, sapos wanpela meri i grisim yu, orait yu ken i tok “nogat.” Yu man. Yu ken i tok “nogat” na stopim dispela kain pasin na i no ken i kamap. Sapos yu tok “yes” orait yu papa bilong dispela sin na yu no ken i poinim meri na tok olsem, “Meri i strong tumas.” Nogat. Yu yet yu papa bilong sin yu yet i save mekim.
Na wankain long olgeta sin yumi mekim. Yumi yet yumi papa bilong sin yumi save mekim. Em i no narapela manmeri i papa bilong sin bilong yumi, nogat. Em i no Satan i papa bilong sin yumi save mekim, nogat. Na em i no narapela samting i papa bilong sin yumi save mekim, nogat tru. Yumi yet yumi papa bilong sin yumi yet i save mekim. Yumi yet yumi ona bilong sin yumi yet i save mekim.
2. Long ai bilong God sin em i sin.
Habakuk i bin tingim olsem, “Yes, mipela gat sin, tasol sin bilong ol lain Babilon i bikpela moa moa yet.” (Lukim 2:13)
Yu save, Habakuk i tingim olsem, “Yes, ol lain Juda i givim baksait long God, tasol ol i no olsem ol lain Babilon, nogat. Ol lain Babilon ol i givim baksait long God olgeta na sin bilong ol i bikpela olgeta. Tasol, mipela nogut. Mipela givim baksait long God liklik tasol na sin bilong mipela i liklik tasol.”
Tasol, dispela i paul tingting. Sin em i sin, maski husat lain manmeri i mekim. Pasin bilong givim baksait long God em i pasin bilong givim baksait long God tasol. Em olsem na, God bai mekim save long sin bilong ol lain Juda na God bai mekim save long sin bilong ol lain Babilon tu.
Long ples, planti lotu manmeri i save sanap na tok olsem, “Yupela i stap autsait long lotu, God bai mekim save long yupela long sin bilong yupela.” Em olsem na, ol i tingim olsem God i no inap mekim save long ol long sin ol yet i mekim. Pasin bilong ol planti lotu manmeri i wankain olsem pasin bilong ol manmeri i stap autsait long lotu. Tasol, lotu manmeri i tingim pasin bilong ol i gutpela liklik na pasin bilong ol manmeri i stap autsait i nogut olgeta.
Na yumi tu yumi kisim paul tingting olsem. Ating, sampela taim yumi pilim olsem, sin bilong ol narapela manmeri i winim sin bilong yumi. Em olsem na, yumi tingim olsem, taim yumi wokim sin em i orait liklik, tasol taim narapela man i wokim sin em i mekim bikpela sin pasin nogut tru.
Yumi mas save olsem, pasin pamuk em i pasin pamuk maski misin manmeri i mekim o manmeri i stap autsait long misin i mekim. Na pamuk pasin em i pamuk pasin maski wanpela bilong yumi i mekim o ol narapela manmeri i mekim.
Yu no ken i tingim olsem, pasin pamuk bilong yu i orait liklik na pasin pamuk bilong narapela man i pasin nogut tru olgeta. Yu no ken i tingim olsem, stil pasin bilong yu i orait liklik na stil pasin bilong narapela manmeri i pasin nogut tru olgeta. Yu no ken i tingim olsem, taim yu kisim narapela meri yu mekim pasin i orait liklik na taim ol narapela manmeri i kisim narapela meri ol i mekim bikpela pasin nogut tru. Yu no ken i tingim olsem, spak pasin bilong sampela pasta i pasin nogut tru na spak pasin bilong yu i orait liklik. Nogat.
Long ai bilong God spak pasin em i spak pasin, na stil pasin em i stil pasin, na pasin bilong kisim tupela meri em i pasin bilong kisim tupela meri, na pamuk pasin em i pamuk pasin. Pasin nogut em i pasin nogut, maski yu mekim o narapela manmeri i mekim. Sin pasin em i sin pasin tasol.
Yumi tok pinis olsem, God Em i stretpela na holi. Sapos God i tingim sin bilong yu i orait liklik na sin bilong narapela man i bikpela sin tru, orait God i no holi na God i no stretpela.
Habakuk i klia olsem God Em holi na Em i stretpela. Na God i soim olsem, dispela i minim olsem God bai mekim save long olgeta manmeri i givim baksait long Em na i mekim sin, maski ol i lain Juda o lain Babilon o lain PNG o lain Australia o ol narapela lain.
Ol manmeri i bilipim na trastim feitful wok bilong Jisas long diwai kros na i tanim bel na bihainim Em, orait ol i no inap pret long God i mekim save long ol long sin bilong ol.
Long wanem? God i bin kotim na stretim pinis olgeta pasin nogut bilong ol. Olgeta sin bilong ol, inap long taim mama i karim ol i go inap long taim ol i dai, olgeta sin bilong ol God i bin kotim pinis.
Yu save, God i bin transferim olgeta sin bilong ol i go long Jisas na God i bin kotim Jisas long sin bilong ol. God i bin mekim save long Jisas long sin bilong ol. Long dispela as tasol Jisas i kisim bagarap long diwai kros na Em i dai. Em olsem na Jisas i bin kisim kot pinis na Em i kisim pe pinis bilong ol manmeri i tanim bel na i bilipim na trastim feitful wok bilong Jisas long diwai kros na i bihainim Em.
Olsem na, long dispela as ol manmeri i tanim bel na bihainim Jisas ol bai amamas long De bilong kot bilong God. Long wanem? Kot bilong ol i no gat. Jisas i bin pinisim pinis kot bilong ol na ol i no inap lukim bel hat bilong God long sin bilong ol. God i no inap mekim save long ol bikos Em i bin mekim save pinis long Jisas long sin bilong ol. Olsem na, ol i no inap pret long De bilong kot bilong God.
“Tru tumas, Mi tokim yupela: Man i harim tok bilong Mi, na i bilip long God i bin salim Mi i kam, em i gat laip i stap gut oltaim oltaim. Em bai i no gat kot. Nogat. Em i lusim sait bilong i dai na em i kamap insait long laip pinis.” Jon 5:24.
Yes, God bai mekim save long ol manmeri i mekim pasin nogut.
Na yes, God bai kotim ol manmeri i givim baksait long Em. I gat De
bilong ol dispela samting i stap.
Na yes, manmeri i bilipim na trastim feitful wok bilong Jisas long diwai kros na i tanim bel na bihainim Em, God i no inap mekim save long ol.
Na yu? Yu bai stap olsem wanem? Yu stap long wanem sait?
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn